War washaat 'oa aet an traoù c'hoazh goude an Eil  Brezel Bed : un toullad mat a gelaouennoù troet war al lennegezh hag ar yezh a zalc'he gant o hent, o tont er-maez bep daou viz, lennet gant nebeut-tre a lennerien, tud desket anezhe, tra ma ne vize lennet koulz mann ebet ken e brezhoneg gant AR VREZHONEGERIEN A-VIHANIK. Er bloavezhioù 1970 'oa bet savet Bremañ, gant ar soñj kinnig d'al lennerien keleier deus ar vro ha deus ar broioù all, e brezhoneg. Bez' zo deus ar gelaouenn-se c'hoazh hiriv an deiz ha dont a ra er-maez bep miz. Tri bloaz zo bremañ 'oa  bet graet ur bariadenn un tammig foll gant skipailh Keit Vimp Bev : embann bep sizhun - e-giz gwechall - ur gazetenn e brezhoneg - YA! eo hec'h anv - evit degas keleier deus ar vro d'an holl vrezhonegerien. Gwerzhet 'vez 'tro 1 000 skouerenn bep Gwener, ar pezh n'eo ket fall met moiaen zo d'ober gwelloc'h, sur a-walc'h. A-hend-all zo tu da lenn brezhoneg 'b ar c'hazetennoù gallek ivez, 'barzh an Télégramme, ur bajennad bep yaou, pe 'barzh ar Poher-Hebdo, evel ma ouzit a-walc'h !